
СТАТИСТИКО-ЕВОЛЮЦИОННО ОБОСНОВАВАНЕ

НА “БАВНОТО” ИСТОРИЧЕСКО ВРЕМЕ [l.d.]

“Теорията на историческото време или времена, или функциите на времето е тема, която, колкото и да е странно, историците пренебрегват.”

“Първият, ако не най-главният въпрос, който трябва да се постави, е в какво се състои разликата между понятието време в естествените науки и времето в историята, където то се възприема субективно от човека в процеса на живота му или обществото като цяло, а също от историка при изучаване на развитието на обществото.”

Предмет на настоящата статия е обосноваването на прочутото la longue durée
 на Фернан Бродел посредством статистически аргументи от областта на теорията на хаоса във връзка с дебат (2005 г.) между руски изследователи относно еволюционната демография.

1. Гурвич, Бродел, Льо Гоф, Козелек за времето на бавна промяна [l.d.], “тоталната история” и “пластовете на времето” 

“В обществените науки отношенията на предшестване, следване и едновременност на действия, социалните явления и процеси получават название “социално време”.”
 Въпреки че концепцията за множественост на времената се приписва нерядко на Бродел поради статия
 (1958) получила широка популярност, приоритетът принадлежи на Гурвич
 (1955), което всъщност изтъква и самият Бродел
.
Гурвич различава “социологическо време и историческо време”
. Предлага схема от осем времена
: (1) време на дългата продължителност  и на бавния ход [l.d.], където миналото е проектирано в настоящето и в бъдещето; (2) времето “измамлива привидност” е времето, което под външността на дългата продължителност и на забавения ход [l.d.], прикрива възможността на изненадващи и неочаквани кризи; (3) времето на неравни пулсации между появата и изчезването на ритъм; (4) цикличното време; (5) времето в забавяне от себе си е времето, в което изтичането трябва да се очаква дълго, въпреки бъдещето, което се актуализира в настоящето, без същевременно да го предава ефективно; (6) времето на редуване между забавяне и ускоряване; (7) времето в избързване пред себе си
; (8) взривното време на социална експлозия. Сходна идея можем открием у Сорокин и Мертън още през 1937 г.: “социалното време, за разлика от времето в астрономията, притежава качества, а не само количества; тези качества са производни от вярванията и обичаите на групата, те също така служат за откриването на ритми, пулсации, биения на обществата, в които са открити.”
 Във връзка с голямата продължителност [l.d.] може да се спомене и “большое время” на М. Бахтин: то е в “историята на културата, време, в което се разгръща съдържателният диалог на културите”

Тъкмо основа за множественост на времената – според Бродел - е “голямата продължителност” [l.d.]: “едно време на бавен ход, понякога почти на границата на движението”, “покривало на бавната история, в която тоталността на историята може да се мисли като изходна точка на една инфраструктура. Всички етажи, всички хиляди етажи, всички хиляди избухвания на времената на историята се обхващат в началото на това най-дълбоко, на това полу-неподвижно; всички гравитират около него.”
 “Всяко общество се пресича от течения и прилича на таралеж от препятствия, от упорити отживелици, които преграждат пътищата, и от дълготрайни [l.d] структури, чието постоянство е красноречива характеристика в очите на историка. Тези исторически структури са видими, доловими и в известна степен измерими: тяхната трайност е мярка.”
 “Голямата продължителност [l.d.] означава застъпване на повторяеми действия с неизменните промени и връщане назад, с разпад и стабилизиране, със стагнация – социолозите например говорят за структуриране, деструктуриране, реструктуриране... Понякога, макари и рядко, се случват големи поврати.”
 “Прилагането на множественост на времевите ритми” води до създаване на особен род история – “тотална история”
.

Например Афанасиев извежда две водещи “концептуални установки, ръководейки се от които Ф. Бродел е работил над съчинението “Материална цивилизация, икономика и капитализъм”: “концепцията за “глобална история” и категорията дълга времева протяжност, la longue durée”
. В действителност те са дори толкова тясно свързани, че можем да говорим за една единствена, с две лица.

Преди Бродел “глобална история”,  “тотална история” се обсъжда от Люсиен Февр, Марсел Мос, Жорж Гурвич
. Концепцията за историческите менталности, също така характерна за техните възгледи отсъства при Бродел
.

Дългите периоди [l.d.] означават “все едно да обуеш бързоходни ботуши и да преминеш някои епизоди и реалности на един дъх”
; “разделих световното време на дълги периоди [l.d.]”
. Историята през призмата на дългата времева протяжност [l.d.] клони към неподвижност
. Тритомникът е замислен съзнателно “встрани от теорията, от всякакви теории – единствено под знака на конкретното наблюдение и историческото сравнение” и с езика на “дълготрайността [l.d.] и диалектическата връзка сегашно-минало.”
 
“Глобалната история” предполага ... наличието в историческата действителност на няколко равнища, т.е. ешелонираност в дълбочина, слоистост, стъпаловидност.” ... “Глобалната история” е ... и динамика на взаимосвързани равнища на историческата действителност, която се осъществява не под формата на тяхната единно насочена и еднакво ускорена еволюция, а представлява неравномерни, поместени във времето движения, доколкото на всяка историческа реалност е свойствен собствен времеви ритъм.”

На множествеността от времена съответства разбирането за обществото като “съвкупност от съвкупности”, термин заимстван от математиците
: “всяка социална реалност сама по себе си е част от по-висша съвкупност, като сноп от променливи величини, тя изисква и налага други, още по-обширни снопове.”
 Най-важните “подмножества” на обществото са четири: икономиката, социалната йерархия, политика, култура – “всяка от тези съвкупности на свой ред се подразделя на съвкупности и прочие”
. “В тази схема глобалната (или по-по-точно глобализиращата, стремяща се към това, без да е в състояние някога да го постигне напълно) история се явява изучаване на най-малко четири “системи” сами по себе си, сетне в техните обвързаности помежду им, взаимозависимости и пресечни точки, тъй като корелациите са многобройни и присъщите на всяка група, променливи a priori не трябва да се жертват в името на взаимопроменливите и обратно.” 
 

Така на голямата продължителност [l.d.] съответства обществото като цяло; на обоснованите в голямата продължителност [l.d.] времена – различните подмножества на обществото. Схемата при Бродел създава известно впечатление за линейност и статичност в следния смисъл: почти математически е налице една единна структура с две интерпретации - историческите времена и подмножествата на обществото. Съответно, така наречените взаимопроменливи не са между диахронния и синхронния аспект. 

Тъкмо Льо Гоф в изследванията си за Средновековието акцентира на социалните борби, респ. конфликтът на времената, от една страна, и “менталностите” с нелинейна, двойнствена същност на историческа природа, моментът на взаимодействие между частното време и неговия социален носител, от друга. Льо Гоф “не изучава просто отношението на средновековните хора към времето и неговите изменения. Неговата задача ... се състои преди всичко в това да проследи връзките и взаимодействията между социалното и менталното ... Льо Гоф търси взаимовлиянията и взаимовръзките между различните пластове и равнища на социалното цяло. С други думи, той предприема опит на практика да осъществи изследване на “тоталната история”.
 “Главното се състои в това, че Льо Гоф подчертава връзката между менталностите и социалните структури, връзка сложна, но тясна.”
 “Понятието “mentalités” се отличава с неопределеност, но по мнението на Льо Гоф тази неопределеност е плодотворна, тя е необходима на стадия на усвояване от историците на нова област н изследване.”
 “Менталности” – това са “общи характеристики на представите”, “въображение”, “виждане на света”, “дълбоки и архаични слоеве на психиката”, “неосъзнато”, “всекидневна страна н съзнанието”, “установки”, “поведение”... И така, понятието “mentalités” се отличава с неопределеност. Това е нещо като остатък, оставащ след историческия анализ и вероятно затова менталностите ги пренебрегват. Обаче могат ли да се разберат Кръстоносните походи, без да сме изучили определен тип религиозна менталност?”

За менталностите може да се мисли като за проекции на историята върху обществото, на отделните времена - върху съответните им общности и обратното. При Бродел такива проекции по-скоро отсъстват, както и самите “менталности”. 

Психичното изобщо – независимо дали като “менталност”, или индивидуално психично – започва да се разбира като момента на взаимодействие на история и общество и това на техните компоненти. Обратно, “богът” като може би дори решаващ фактор при изследванията на Средновековието добива ясната интерпретация на такова взаимодействие. Самото изследване на Средновековието, срещу това на Новото време, се оказва символ-верую, знаме на подобен тип - “нелинейна” - методология.

“На нивото на колективното съзнание – пише Льо Гоф - е характерно едно фундаментално разбъркване на времената, което смесва минало, сегашно и бъдеще.”
 “Във всекидневния живот средновековните хора си служат с хронологични ориентири, заети от различни социотемпорални светове, наложени им от разнообразни икономически и социални структури. Всъщност нищо не изразява по-добре структурите на средновековното общество от метрологичните феномени и проблемите, породени около тях ... множествеността на средновековните времена е израз на социалните битки през епохата.”
 Така той говори за “аграрно време”
, “сеньориално време”
, “религиозно и църковно време”
. “Аграрно време, сеньориално време, църковно време: всички тези времена в крайна сметка се характеризират с тясната си зависимост от природното време.”
 Този аспект на обсъжданията на времето при Льо Гоф може да се обозначи като социално време, т.е. време на различни общности, в противовес на други, посветени на едно ментално време, напр. “времевата концепция заложена в екземплума”
 или “времето на чистилището”. Също и между социалното и менталното време съществуват взаимни проекции: “Времето на Чистилището е време според мярката на всекиго, зависеща от общата отговорност на лицето, на индивида и на общностите, към които тя е съотнесена.”
 “Функцията на екземплума следователно е да включи историческата реалност в есхатологичното приключение. Времето на екземплума е подчинено на диалектиката между историческото време и времето на спасението.”
 По повод на времето на църквата и времето на търговеца Льо Гоф казва, че: “времето на спасението и деловото време се сливат в единството на индивидуалния и колективен живот”.

Новото време, а това е “времето, измервано с голяма точност, разделено на отрязъци, времето на часовника” 
 е краят на менталностите. Психичното – поне привидно - се прибира вътре в човека. “Времето, принадлежащо само на Бога, става собственост на човека.”
 То “става един от първите инструменти на човека”
, а “първа добродетел на хуманиста става чувството за време и правилното му използване.”
 

Така както времето е съставено от равни секунди, обществото се състои от равни или равноправни индивиди.

Някои съществени допълнителни акценти внася Р. Козелек. Той различава основно три времеви пласта според скоростта им на промяна: (1) "краткосрочна последователност на "преди" и "след това", която по необходимост характеризира нашите всекидневни действия"; (2) "равнището на средносрочните тенденции, равнището на поредица от събития, в които се включват множество фактори, които не са подвластни на конкретни действащи хора"; (3) "равнище на като че ли метаисторическо траене, което поради това все още не е безвременно” 
. 

Според него разграничението между "дългосрочно, средносрочно и краткосрочно  е предизвикателство пред една комплексна теория на историческите времена" и позволява да се избегне "измамната алтернатива да се избира между линеарни или кръгообразни времеви процеси"
.  При това "в хода на модерната история отношението помежду им се е променяло из основи"
. 

На други места
 Козелек говори за време на събитията и време на структурите. Той поставя "три въпроса относно историческите времена". "Първо се опитах да покажа историографски, че с темпорализирането започва онова диференциране на нашата модерна история, което може да бъде изследвано адекватно само "социално-исторически". Второ, въз основа на двойката понятия събитие-структура се опитах теоретично да покажа, че за да можем да работим социално-исторически, ние трябва да правим разграничение между различни нива на времето. Трето, с помощта на метаисторическите категории опит и очакване се опитах да покажа как може да се разкрие една промяна на историческите времена."
 "Без константите с различна трайност в набора от фактори, определящи бъдещите събития, не би било възможно да се предскаже каквото и да било."

Съотнасянето на времевите скали свързва синхронни социални обединения от различен мащаб. Ако социологът го интересува едно конкретно социално явление и заради неговото изучаване конструира адекватно време, то за историка то би било релевантно само ако: (1) е запазен характерът му на мярка и (2) е показано съотношението му с другите времеви скали. С други думи, за социолога е позволено да откъсне изучаваното от неговия времеви контекст, докато за историка – не. Бягството на социолога от холистичния контекст на явлението, даден в хода на времето - бягство, аналогично на това на позитивистично настроените историци във фактите - може да се извърши, според Бродел,  "с помощта на два различни ментални процеса". В единия от тях той ограничава своя анализ до събитията в най-строгия смисъл на тази дума. Във втория той застава на гледната точка на “квазивечното време. “Законно ли е това бягство? В това е истинският дебат между историци и социолози, даже между историци с различни убеждения."

"Историческото време" позволява да се преодолее онова лъжовно противопоставяне между общо и уникално -  на което обръща внимание Козелек
 - между "номотетично" и "идиографично", между наука за природата, "физиката", и напълно различната от нея и по обект, и по предмет, и по методи, и основополагащо, по концепцията за времето, наука "история": Само посредством "формата" на "историческото време", "която наричаме "голяма продължителност" [l.d.] можем да се освободим от "плена на събитията" и да ги видим по нов начин.

2. Приложение на анализа по времеви скали (wavelet) към исторически процеси

Компютърната обработка и моделиране на данните за социално-исторически процеси
 разкриват основа както за точното, количествено определяне на “голяма продължителност” [l.d.] , така и за многообразие от “големи продължителности” [l.d.], съставящи “тоталния исторически факт”.

След като посочват характерните времеви мащаби за различни процеси – от дни и седмици до стотици години, Капица, Курдюмов и Малинецки заключават:

“Ключова задача при моделирането на сложни социално-икономически системи става извеждането на определен интервал на мащабите, в които се разгръщат изследваните процеси.”
 За извеждане на тези мащаби основно математическо средство е уейвлет-анализът, който е обобщение и разширение на традиционния Фурие-анализ. “Уейвлетите” “се използват в онези случаи, когато резултатът от анализа на някакъв сигнал трябва да съдържа не само просто изброяване на неговите характерни честоти (мащаби), но и сведения за определени локални координати, при които тези честоти се проявяват.”
 При това “уейвлет-преобразованието разлага анализирания процес на съставящите го вълни, компоненти от различен мащаб и освен това дава локализирана във времето информация за процеса.”
 Предлага се например анализът на времеви редици от метеорологични данни
, сходни по своята случайна  хаотична форма на такива от исторически данни.
В динамиката на социалните процеси, или с други думи, в историческите процеси, съществуват следните особености: (1) единични “пикове”, нерегулярни “изблици” – рязко изменение на стойностите на количествените показатели в някои моменти на времето; (2) в различните периоди се наблюдават различни закономерности на социални процеси; (3) след периодите на повече или по-малко регулярна динамика следват периоди на хаотични колебания
. Уейвлет-анализът, който “се използва за декомпозиране, “свиване” и възстановяване на сигнали и изображения, отделяне на сигнала от шума и т.н.”
, изисква и позволява да се погледне на историческия процес като на “сигнал”, който може и следва да бъде отделен от шума. т.е. да се види като смислен процес. С това историческият процес вече се тълкува като “информационен канал с шум” и основно методологично значение придобива теоремата на К. Шенън, че по такъв канал максимална информация може да се предаде  - твърде изненадващо! – посредством случаен, хаотичен сигнал, т.е. който сам има формата на шум
.  

Уейвлет-анализът позволява да се разложи честотният спектър по време и да се открият моментите, когато възникват и изчезват различните цикли в динамиката; той “позволява емпирично да се провери действително ли дадените цикли присъстват от началото на възникване на времевия ред, в кой момент възникват и завършват.”
 С други думи той позволява да се разкрие множеството от “големи продължителности” за съвкупността данни, характеризиращи някакъв исторически процес, а също и не по-малко важно, кога те започват и кога те завършват. Това означава да се покаже историческият “сигнал”, смисълът в случайния “шум” на историческите факти. 

Така в крайна сметка се прави опит да се намери решение, и при това количествено, на “дълбоката антиномия”, изявена и от Зимел: “как от ставащото става история?” “Историческият елемент трябва да остава достатъчно голям, за да удържа неговото съдържание индивидуалност, чрез която е възможен преход към “по-рано” или “по-късно” на всички останали.” “Историческото познание се извършва в постоянен компромис между установяването на протяжни единства” и “единичността”, “която за науката означава само хронологична точка, а чрез това откъсва идеалната непрекъснатост на реално извършващото се”. “В единия случай ущърб търпи съдържателността, в другия – непрекъснатостта.”

В предпоследния параграф, § 82, на “Битие и време” по същество изявява същия проблем, коментирайки Хегеловото определение за време като “абстрактно едно-извън-друго”.
3. Съотношение между физическо и историческо време

С това възниква въпросът: доколко историческото време изобщо е време, дали то не е време само в метафоричен смисъл? Съществува ли такъв подход, чрез който физическото и историческото време да могат да се разглеждат съвместно,  първото да представлява идеализация, “граничен преход” на второто? Съществуват ли някакви ограничения в самата физика, които забраняват историческото време да е равноправно на историческото?

 В основата е удобно да се постави обсъждането и обобщаването от Савелиева и Полетаев на теориите за историческо структуриране на времето. Задачата за синтез на общия икономически, социален, политически и културен контекст практически веднага поражда необходимостта от създаване на качествено други времеви структури на историческия процес. “Става въпрос за структуриране на историческото време: хоризонтално (единици на времето) и вертикално (паралелно съ-съществуване на времето на различни единици).”
 При такъв подход физическото време се оказва хоризонталното, а историческото – вертикалното
. Съпоставянето е на различни и невзаимодействуващи измерения на времето, чието събиране дава единството на явлението и като физическо, и като историческо. Условието за това е отсъствието на взаимодействие, “ортогоналността” между тези две измерения на времето – физическо (“хоризонтално”) и историческо (“вертикално”).  Доколкото “менталностите” бяха по-горе частично определени като “неортогоналност”, взаимодействие на историческото и социалното измерение, то той може да се използва и за обозначаване на физическо и историческо (ако такова съществува). Обобщено, тогава менталността ще бъде правата и обратна непосредствена зависимост между физическо, социално, историческо.

Двамата руски автори въвеждат термина Време-1 и Време-2 в смисъл, сходен на този, в който употребявам съответно “физическо” и “историческо време”. Време-1 е статично, хомогенно, дискретно (математически непрекъснато), каузално-неутрално; Време-2 е динамично, хетерогенно (качествено), континуално (динамично непрекъснато), каузално ефективно
.

Статичната концепция предполага реално и в определен смисъл едновременно съществуване на събитията от  миналото, настоящето и бъдещето, докато за динамичната реално съществуват само събитията от настоящето време
 

Под еднородност се подразбира, че времето е “празно”, няма никакво самостоятелно съдържание. Моментите от времето по нищо не се различават един от друг, освен от положението по времевата ос. Всеки момент от нееднородното времето има собствена смислово съдържание
.

На каквито и малки интервали да делим дискретното време, всеки интервал е отделени от другите и между тях има известно разстояние. Континуалното време е динамично непрекъснато и с два елемента - памет и очаквания. Благодарение на тях текущият момент на времето е свързан с всички останали чрез възприятието на индивида
.  

Каузално неутралното време подразбира независимост на течението на времето от неговото съдържание. Самото течение  на времето, т.е. преходът от един момент в друг не предизвиква изменение. Каузално ефективното време означава, че самото течение на времето поражда изменения.  Освен това състоянието на системата в определения момент зависи от състоянието на системата в предшестващ момент
.

С. Капица, чиито еволюционно-демографски възгледи специално се обсъждат по-долу, цитирайки същите автори, говори за физически и философски концепции за времето: Време-1, (1) кинематично, (2) еднородно, (3) външно, независимо, (4) обратимо, каузално неутрално; Време-2, (1) динамично, (2) нееднородно, (3) вътрешно, зависимо, (4) необратимо, каузално ефективно.

Според мен нютоновото физическо – обратно на историческото - време е безструктурно, хомогенно и равномерно. Неговото отхвърляне обаче е еквивалентно на отхвърляне на закона за запазване на енергията не само във физиката, но и в науките за природата, както и на разделението между природа и история, между науките физика и история
.  

В същото направление на мисълта, за преодоляване на подобно разделение, е идеята за “нов междудисциплинарен подход, наричан историческа механика. Този подход е насочен към анализ не само на една реализирала се траектория на развитие на някаква цивилизация или етнос, а към анализа на полето на възможности, “виртуалните траектории на развитието на общностите”, на точките на бифуркация.”
 Терминът “историческа механика” е предложен, може би, от В. Ключевски. “И двете теории – телеологическата и метафизическата – ни показват, откъде идва историята и къде се насочва.; но процесът съдържа в себе си понятие за движение и затова процесът може да се нарече историческа механика. Главният въпрос тук е как се извършва движението, а не откъде е тръгнало и накъде отива”
 Основен интерес - както и в случая на физиката - представляват математическите модели. “И самият подход, свързан с разработката и верификацията на математически модели на отделни етапи, стадии, процеси, ситуации, възникващи в хода на историческото развитие, за краткост ще наричаме историческа механика.”
 Смисълът на предлаганите от цитираните автори математически модели за историята, а именно “динамичните системи с джокери”
, и в трите им разновидности – детерминиран, вероятностен, с вероятностно разпределение джокер
 - е да се въведе в динамичните системи историческият избор
, аксиоматизиран под формата на някакво правило, “джокер”
. “Менталностите” могат да се разглеждат тогава като деформация на мярата на вероятностното пространство, в което е определен “джокерът”.

4. Бавното време [l.d.] в еволюционната демография. Дебатът около възгледите на С. Капица
На страниците на списание “Общественные науки и современность” се разгоря дискусия около еволюционно-демографската концепция на С. Капица
. От гледна точка на настоящата статия интерес представляват не самата демографска теория, а възгледът за “бавното време” [l.d.], върху който тя се основава:

1. Времето се ускорява експоненциално
 – една концепция обсъждана и от редица други автори и в съвсем различни контексти
: “от преди Т0=4-5 милиона години до Т1=2000” “всеки демографски цикъл е по-кратък от предшествуващия 2.5-3 пъти и води до увеличаване на числеността толкова пъти”
. “Представата за преобразуването на времето, когато неговите интервали образуват геометрична прогресия, позволяват да се сравняват явления на глобалната история, ставащи в различни епохи, в които историческото време тече различно.”
 “Значим резултат ... е възможността за установяване на цикли на развитие за цялото време на съществуване на човечеството, когато то е представено в логаритмичен мащаб ...”
 “Разкриване на понятието ускоряване на времето в историята, когато неговият мащаб се изменя десетки хиляди пъти, позволява по новому да се осмисли връзката между минало и настояще.”

2. Преходът от един цикъл, респ. логаритмичен мащаб се интерпретира посредством модел, заимстван от статистическата физика, на фазовите преходи от едно агрегатно състояние в друго (напр. вода в лед, лед във вода, пара във вода,  вода в пара и пр.)

3. Микро равнището и макро равнището на историческия процес се съотнасят посредством представата за “турбулентност на историята”: “необратимото течение на времето в историята може да се илюстрира с метафората на Хераклит: “не може два пъти да се влезе в една и съща река”. Реката на историята тече необратимо и като цяло движението е предопределено. Но ако се обърнем към детайлите на движението на водата в реката ще видим, че колкото по-малък е мащабът, толкова движението става все по-неравномерно и хаотично, когато местните завихряния покриват подреденото общо движение, правейки го все по-непредсказуемо. В резултат колкото са по-малки размерите на вихрите, толкова по-неопределени и променливи са смущенията на движението, което като цяло ни се представя равномерно и еднородно.”
 “Историческото време е нееднородно. То ту се разрежда, ту се сгъстява, ходът на историята ту се ускорява, ту се забавя, периодите на относителна стабилност се сменят от периоди на стремителни промени. Съответно биват периоди, когато генералната посока на движение е абсолютна ясна... Но има и други времена, когато единната посока на движение, а може би и самото движение го няма.”
 “В мащаба на глобалната история, която Бродел нарича “тотална история”, развитието е устойчиво и детерминирано. И само в степента на намаляване на пространствения и времевия мащаб настъпва хаос, както го разбират в синергетиката и наблюдават в историята, което и прави дадените процеси непредсказуеми”
. Всъщност тъкмо този възглед, за “турбулентността на историята”, може да се развие като статистико-еволюционно обосноваване на “бавното време” [l.d.] и на фундираната в него множественост на времената.

Възгледите на опонентите по-скоро се отнасят до специфичното демографско съдържание на теорията и нейната релевантност към фактите
.
В друга статия по повод този дебат – със знаменателното подзаглавие “Как хаосът на микро равнище поражда предсказуемо поведение на макро равнище” - въпросите обаче се обсъждат тъкмо от интересуващата ни гледна точка
: 

Разделението на микро и макро равнище е условно и зависи от спецификата и целите на изследването. За обществените науки микро равнището е поведението на семейството (или клана), макро равнището е еволюция на страната, цивилизацията или даже на целия свят. Въпреки утвърдилото се мнение, математическите модели на макро системите често се оказват по-прости, отколкото на микро равнище
. Задачата е “да се разберат не само сложните свойства на простите системи, но и простите свойства на сложните”
. “хаосът на микро равнище стабилизира усреднените характеристики на макро системите, което позволява да се описват ... детерминистично. Напротив детерминистичното поведение на микросистемата поражда големи флуктуации на средните величини на макро системата, т.е. способствува за нейната хаотизация. И така, хаотичната динамика на микро равнище генерира високо детерминирано системно поведение на макро равнище.”
  

Например, демографското поведение на отделното семейство изисква крайно сложни математически модели, докато за поведението на системата, включваща порядъци повече на брой хора – градове, държави, цивилизации – са необходими много по-прости модели, въпреки това със забележително по-голяма способност за предсказване. На равнището свят-система като цяло закономерностите са най-прости
.

В съответствие с последната хипотеза ръстът на населението на земята
 и на демографската динамика на Китай
 се описват съвсем просто. В последния случай обаче “детерминираното поведение на микро равнище ще генерира хаотична динамика на макро равнище”: “най-подредената динамика на регионалната система на Китай и се явява един от най-големите източници на хаос на равнище свят-система.”

Новата информация възниква на микро равнище, чийто хаос е необходимо условие. Хаосът възниква, когато детерминираното поведение стане неустойчиво. Мярка за неустойчивост в динамичните системи е числото на Ляпунов –  (по-точно, онова от тях реалната част на което е положителна и максимална – max). Именно последното определя темпът на експоненциално нарастване на малките случайни отклонения от детерминираното поведение. В резултат на неустойчивостта детерминираното описание на системата след определено време  губи сила. Това време се нарича хоризонт на прогнозирането и е свързано с величината max с простото съотношение  ≈ 1/max. Зад хоризонта на прогнозиране са възможни само вероятностни предсказания. В състояние на хаос флуктуациите с времето затихват. Характерното време на затихване на флуктуациите съвпада с “хоризонта на прогнозиране”, т.е. с величината 
. “Хоризонтът на предсказуемост” може да се трактува и иначе – той дава характерния времеви мащаб, определящ на какви времена ще оказват влияние измененията на началните данни със стойност e. Той показва, колко бързо ще бъдат “забравени” от системата последствията н нашите действия, ако можем изменим състоянието на последната с e. По същество хоризонтът на прогнозата характеризира “паметта” на изучавания обект.”

Ако неустойчивостта се развива бавно и хоризонтът на прогнозиране е голям, флуктуациите на макро системата затихват също толкова бавно. Вероятността за големи флуктуации при това е съществено по-голяма, отколкото в случая, когато флуктуациите затихват бързо. Даже усреднените характеристики се държат почти хаотично. Но слабата неустойчивост и големият хоризонт на прогнозиране на поведението на микросистемите означават, че те се държат почти детерминирано
. Може да се добави в същата връзка и флуктуационно-дисипативната теорема
 от статическата физика, чийто най-груб смисъл е, че колкото са по-големите флуктуации на една система в равновесно състояние, толкова е по-голяма нейната “самоорганизация” в неравновесно. “Бавното време” [l.d.], времето на структурите съответствува на равновесното състояние, а събитията и тяхното време – на флуктуациите от него. Следователно историческият процес като система се самоорганизира, т.е. преминава в ново състояние, според степента на своята събитийност.

Патосът е “в прехода от изследванията на прости закони на развитие на сложни системи към изучаването на сложни закономерности на еволюцията на прости системи”
. Просто в социално-историческото е цялото и затова познанието трябва да започва от него, сложното е в неговите части. Това “обяснява, защо законите на историята се откриват така късно, при положение че могат да имат прост математически израз. Обаче закономерностите на социалната еволюция, законите на историята, най-вече се откриват само... на равнището свят-система като цяло.”
 За философите на историята подобен извод е твърде ценен и ободряващ, тъй като обоснова простотата на онтологическите модели на историята (напр. тези на Хегел, Хайдегер и всички останали, работили в тази област), за разлика на неимоверно по-сложните модели на микроскопични части от това цяло, разработвани в частните науки – както вече се изяснява само привидно противоречие, обаче служило досега едва ли не решаващ довод за несъстоятелността на всяка онтология на историята и обществото, изобщо, и тази на “големия разказ”, в частност.  

Възникването осовото време (Ясперс)
 получава обяснение с възникването на “света-система”, достатъчно условие за което е появата на “информационна мрежа, обхващаща целия свят-система”, “което прави възможно да се разглежда като едно цяло”. Светът-система достига по онова време такова равнище на интеграция, което ... вече прави възможно разпространението на принципно важни технологии за промеждутъци от време, чувствително по-малки от хилядолетие.”
 Нещо повече, “човечеството винаги е било информационно общество”. “Иначе е трудно да се разбере природата на квадратичния ръст, така отличаващ човека от всички останали животни. Именно благодарение на информацията вече много по-отдавна, от самото начало на появата на човека, върви непрекъснат процес на сапиентизация – развитие на способността за създаване, натрупване, предаване и използване на информация.”
.

Основни изводи:
1. “Бавното време” [l.d.] може да се обоснове като статистическо усредняване на флуктуациите за достатъчно дълъг период в хода на еволюцията на достатъчно обширна историческа система.

2. “Бавното време” [l.d.] е в основата на множество от времена. То съответствува на обществото като цяло. Самото общество е “множество от множества” и така е в основата на множество от общности. Между множеството от времена и множеството от общности се открива достатъчно ясен паралел, който позволява да се говори за време на дадена общност. При такъв подход менталностите на съответните общности се представят като проекции на времената върху общностите, или с други думи, взаимодействие на времената на съответните общности със самите тези общности. Менталността изменя вероятностното пространство на изборите на членовете на общността по синхронен начин, така че общността да се запазва в рамките на обществото в хода на неговата история.    

3. “Уейвлет-анализът” на историческото изменение на съвкупност от социални данни позволява да се изяви множеството от времена, което им съответствува, тяхното “начало” и “край”. Така изявеното множество от времена може са интерпретира като съвкупността от общности, релевантни на съвкупността от въпросните социални данни

4. “Историческото време”, разбрано като множество от времена, не е метафоричен израз. Физическото време като безструктурно, хомогенно и равномерно, с други думи като съставено от равни секунди, които просто се заменят една с друга, е граничен случай на историческото време, когато общностите са еднакви атоми, напр. индивиди, и никакви други общности не съществуват. То е “нулевата отправна точка”, която позволява да се съпоставя социалната динамика като социално-историческа динамика: на всеки момент от “хоризонталното” физическо време, съответствува различно множество от времена, с други думи, различно историческо време. Социално-историческата динамика е тази трансформация на историческото време в метрономния ход на физическото.  

5. Общият модел на хода на историята може да се нарече турбулентен. Колкото по-големи и сложни са социално-историческите системи, толкова по-прости са моделите, в т.ч. и математически, които ги описват, поради статистическото усредняване на флуктуациите в стойностите на елементите и връзките. Обратно, колкото по-малка е системата, толкова е по-хаотична, непредсказуема и толкова по-сложен модел изисква. Историческата теория като тип познание, следвайки естественият път от по-прости към по-сложни модели, се движи от тотални философски и глобални исторически модели, напр. за “бавното време” [l.d.] или обществото като цяло, към теории на отделни части и периоди, представляващи изключително сложни “вихри” в изобщо равномерно течащата “река” на историята.  

